Platinumstaking: Amcu het bykomende eiseLede van Amcu wat staak Foto: M Molaole/Sapa “Die briewe opper verskillende prosedurele kwessies soos die tydperk van die voorgestelde ooreenkomste, wat die maatskappye bereid is om met die vakbond se leierskap te bespreek,” het Charmane Russell, woordvoerder vir die produsente, in ‘n verklaring gesê. “Ongelukkig bevat die briewe ook nuwe en bykomende eise wat, indien dit toegestaan word, reuse bykomende koste – van sowat R1 miljard in totaal – sal beteken vir die maatskappye. Dit is bykomend tot die verhogings van die beginselooreenkoms.” Russel sê die platinumprodusente kan nie die bykomende looneise bekostig nie. Daar is die afgelope paar dae massa-vergaderings gehou by mynskagte in Limpopo en Noordwes waar mynwerkers besluit het oor die voorwaardes waaraan daar voldoen moet word voor die staking afgelas word. Die vakbond Solidariteit het intussen weer ’n beroep op Amcu gedoen om hul jongste wenslys te laat vaar en die aanbod van werkgewers in die platinumbedryf te aanvaar om sodoende, ná 21 weke, ’n einde aan die vernietigende staking in die sektor te bring. Solidariteit sê Amcu se reaksie op die werkgewers se jongste aanbod bevat byna net soveel onrealistiese eise as voorheen. Volgens Gideon du Plessis, hoofsekretaris van Solidariteit, is Amcu se nuutste wenslys van eise ’n teken dat hulle ter elfder ure verlore aansien probeer herwin. “Amcu se jongste eise grens ook aan kwade-trou-onderhandeling, omdat hulle die doelpale aanhoudend verskuif. Amcu se lede, asook die onskuldige niestakers, het reeds ’n duur prys betaal vir die verlammende staking. Nog baie meer swaarkry en ontwrigting gaan volg weens afleggings wat deur die staking veroorsaak gaan word.” Intussen het Solidariteit Helpende Hand reeds miljoene rande se lewensmiddele onder niestakende mynwerkers in die Rustenburg-omgewing versprei en die noodlenigingsaksie duur steeds voort. Amcu-lede het op 23 Januarie begin staak by Implats, Amplats en Lonmin en eis ‘n basiese maandelikse salaris van R12 500. Platinumprodusente het voorgestel dat die salaris van die laagste betaalde werknemers met R1 000 vir twee jaar en R950 vir die derde jaar verhoog word. Dit sluit ander voordele uit. Die salarisse van beamptes, ambagsmanne en mynwerkers sal in die eerste jaar met 8% verhoog word en met 7,5% in die oorblywende twee jaar. Die voorgestelde skikking is vir ‘n tydperk van drie jaar. Uitleeftoelae sal nie vir die tydperk van die skikking verhoog word nie. Pensioenfondsbydraes, oortyd, vakansieverlof en skoftoelae sal jaarliks volgens die verbruikersprysindeks (VPI) verhoog word. Die maatskappye het ook beloof om werkers terugwerkend te vergoed binne sewe dae nadat hulle teruggekker het werk toe. Die terugwerkende vergoeding is vir die periode voor die staking.